**ZAPISNIK**

**7. SEJE STRATEŠKEGA SVETA ZA MAKROEKONOMSKA VPRAŠANJA**

torek, 7. 11. 2023

Prisotni člani: mag. Marijana Bednaš, dr. Mejra Festić (preko aplikacije Zoom), mag. Mitja Gaspari, Bojan Ivanc, dr. Matej Lahovnik (preko aplikacije Zoom), dr. Igor Masten (preko aplikacije Zoom), dr. Mojmir Mrak, dr. Vasja Rant (preko aplikacije Zoom).

Odsotni: mag. Velimir Bole, dr. Mitja Čok, dr. Dušan Mramor, dr. Janez Prašnikar, dr. Žiga Žarnić.

Ostali prisotni: dr. Robert Golob, Klemen Boštjančič, mag. Saša Jazbec, mag. Gordana Pipan, dr. Primož Dolenc, Erik Scheriani.

**Dnevni red:**

1. Potrditev zapisnika 5. seje SSM, 6. seje SSM in 1. izredne seje SSM;

2. Zakonski predlogi za oblikovanje Sklada za obnovo Slovenije;

3. Razno.

**AD/1 in 2**

Po uvodnem pozdravu je predsednica Strateškega sveta predlagala, da se seja začne z razpravo o Predlogu Zakona o obnovi, razvoju in zagotavljanju finančnih sredstev (v nadaljevanju zakon) s poudarkom na zakonskem predlogu za oblikovanje Sklada za obnovo Slovenije in virih financiranja. Zapisnike prejšnji sej bi potrdili dopisno.

**AD/2**

Predsednik vlade dr. Golob je predstavil ključne rešitve v osnutku zakona, ki so povezane z oblikovanjem Sklada za obnovo Slovenije in viri financiranja.

Sledila je razprava.

Nekateri člani so izpostavili, da bi bilo smiselno oblikovati sistemsko rešitev, ne sklad, ki je vezan izključno na avgustovske poplave, saj lahko naravne nesreče z obsežnimi posledicami pričakujemo tudi v prihodnje. Prav tako je bilo opozorjeno, da predpostavka hitre in učinkovite obnove, ki bi bila bolj ali manj zaključena v približno 5 letih, pomeni, da moramo ves denar imeti na razpolago v tem relativno kratkem obdobju in torej govori o potrebi po večji naslonitvi na dodatne davke (in / ali večje zadolževanje). V pojasnilu vladne strani je bilo med drugim poudarjeno, da ni smiselno dolžniško zadolževanje na zalogo in da oblikovanje sistemske rešitve zahteva premišljen pristop, zato je bila v danih okoliščinah sprejeta odločitev za sklad do 2028. Nekateri člani so opozorili, da ni smiselno, da se finančni inženiring za obnovo in zaščito lokalne javne infrastrukture izvaja preko SID banke.

Kar zadeva vire financiranja, med člani, ki so komentirali predlagane rešitve so bila deljena mnenja glede davka na bilančno vsoto bank; na eni strani ni bilo nasprotovanja (glede na sedanje razmere v bančnem sektorju in v predlogu zakona vgrajene varovalke), na drugi pa so bila podana opozorila zaradi možnega vpliva na kreditno aktivnost bank in finančno stabilnost. Ni bilo nasprotovanja temu, da se del dobička SDH alocira za sanacijo poplav. Več pomislekov oziroma nasprotovanja je bilo pri predlaganem povišanju stopenj davka od dohodkov pravnih oseb, predvsem zaradi vpliva na (ne)stabilnost poslovnega okolja, konkurenčnost in privlačnost Slovenije za tuje vlagatelje. Ponovno je bil podan tudi predlog o aktivaciji prihrankov prebivalstva z izdajo obveznic (za domači trg). Kot zelo pomembna in dobra rešitev v predlogu zakona, ki zagotavlja transparentnost, pa je bil izpostavljen 129. člen (javna objava podatkov o izplačanih sredstvih in prejemnikih).

Sicer je bilo, podobno kot že na prejšnjih sejah, opozorjeno na pomanjkanje jasne javnofinančne vizije, zlasti na srednji rok, vprašljivo učinkovitost linearnih rezov, pomen usklajenosti ukrepov fiskalne in drugih makroekonomskih politik ter ranljivost Slovenije v primeru odstopanj od fiskalnih pravil. Doslej sprejeti ukrepi na različnih področjih, nevezano na sanacijo in obnovo po poplavah, namreč že povečujejo obremenitve gospodarstva/prebivalstva oziroma javnofinančne izdatke, še zlasti po letu 2024. V tem kontekstu je pomembno tudi usklajeno delovanje denarne in fiskalne politike za vzdržno znižanje inflacije, ki se v Sloveniji znižuje počasneje kot v povprečju evrskega območja.

Član Strateškega sveta dr. Mojmir Mrak je na koncept financiranja obnove po avgustovski povodnji in na predlog Zakona pripravil pisni komentar, ki je bil pripravljen na verzijo predloga Zakona, predvidenega za razpravo na seji sveta, sklicani za 25. oktober (ta seja je bila tik pred začetkom prestavljena na 7. november, na novembrski seji pa je bil obravnavan dopolnjen predlog Zakona). Komentar dr. Mraka je bil posredovan vsem članom sveta.

**AD/3**

Člani so se dogovorili, da se bo svet predvidoma sestal decembra.

Zapisal: Erik Scheriani

mag. Marijana Bednaš

PREDSEDNICA STRATEŠKEGA SVETA

Priloga:

lista prisotnosti